CELEX: 62020TN0665
Language: mt
Date: 2020-11-06 00:00:00
Title: Kawża T-665/20: Rikors ippreżentat fis-6 ta’ Novembru 2020 – Ryanair vs Il-Kummissjoni

21.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 443/30
            
         
      Rikors ippreżentat fis-6 ta’ Novembru 2020 – Ryanair vs Il-Kummissjoni
      (Kawża T-665/20)
      (2020/C 443/35)
      Lingwa tal-kawża: l-Ingliż
      
         Partijiet
      
      
         Rikorrenti: Ryanair DAC (Swords, L-Irlanda) (rappreżentanti: E. Vahida, F. Laprévote, V. Blanc, S. Rating u I. Metaxas-Maranghidis, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni Ewropea (UE) tas-26 ta’ April 2020 dwar l-Għajnuna mill-Istat SA.56867 COVID 19 – Il-Ġermanja Kumpens għall-ħsara kkawżata mit-tifqigħa tal-COVID-19 lil Condor Flugdienst GmbH (1); u
               
            
                  —
               
               
                  tikkundanna lill-Kummissjoni Ewropea għall-ispejjeż.
               
            Ir-rikorrenti talbet ukoll li r-rikors tagħha jiġi suġġett għall-proċedura mħaffa prevista fl-Artikolu 23a tal-Istatut tal-Qorti tal-Ġustizzja.
      
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq ksur, min-naħa tal-Kummissjoni Ewropea, ta’ dispożizzjonijiet speċifiċi tat-TFUE u tal-prinċipji ġenerali tad-dritt tal-Unjoni fir-rigward ta’ nondiskriminazzjoni, tal-libertà li jiġu pprovduti servizzi u tal-libertà ta’ stabbiliment li huma l-bażi tal-liberalizzazzjoni tas-suq tat-trasport bl-ajru fl-Unjoni Ewropea. Il-liberalizzazzjoni tat-trasport bl-ajru ppermettiet it-tkattir ta’ linji tal-ajru bi prezzijiet baxxi li huma verament pan-Ewropej. Billi awtorizzat lill-Ġermanja tirriżerva għajnuna għal Condor, il-Kummissjoni Ewropea injorat il-ħsara kkawżata lil dawn il-linji tal-ajru pan-Ewropej mir-restrizzjonijiet tal-ivvjaġġar minħabba l-kriżi tal-COVID-19.
               
            
                  2.
               
               
                  It-tieni motiv ibbażat fuq il-fatt li l-Kummissjoni applikat b’mod żbaljat l-Artikolu 107(2)(b) TFUE u wettqet żball manifest ta’ evalwazzjoni fl-istħarriġ tagħha tal-proporzjonalità tal-għajnuna għall-ħsara kkawżata minħabba r-restrizzjonijiet tal-ivvjaġġar minħabba l-kriżi tal-COVID-19, b’mod partikolari billi qieset il-perijodu estiż ta’ insolvenza ta’ Condor bħala ħsara diretta li għandha tiġi koperta mill-għajnuna u billi qieset li Condor kienet ser tinbiegħ sa Ġunju 2020 u setgħet tuża d-dħul sabiex tħallas lura parti mill-għajnuna.
               
            
                  3.
               
               
                  It-tielet motiv ibbażat fuq il-fatt li l-Kummissjoni Ewropea naqset milli tibda proċedura ta’ investigazzjoni formali minkejja diffikultajiet serji u kisret id-drittijiet proċedurali tar-rikorrenti.
               
            
                  4.
               
               
                  Ir-raba’ motiv ibbażat fuq il-fatt li l-Kummissjoni kisret l-obbligu ta’ motivazzjoni tagħha.
               
            
         (1)  Deċiżjoni tal-Kummissjoni Ewropea (UE) tas-26 ta’ April 2020 dwar l-Għajnuna mill-Istat SA.56867 COVID 19 – Il-Ġermanja Kumpens għall-ħsara kkawżata mit-tifqigħa tal-COVID-19 lil Condor Flugdienst GmbH (ĠU 2020, C 310, p. 5).